

 **R E P U B L I K A H R V A T S K A**

 **KARLOVAČKA ŽUPANIJA**

  **GRAD OGULIN**

 **GRADSKO VIJEĆE**

KLASA:

URBROJ:

Ogulin,

Na temelju članka 10. stavka 1. Zakona o zaštiti od buke („Narodne novine“ broj 30/09, 55/13, 153/13, 41/16, 114/18, 14/21) i članka 30. Statuta Grada Ogulina („Glasnik Karlovačke županije“, 16/21, 56/22 i 13/23 – pročišćeni tekst), Gradsko vijeće Grada Ogulina na \_\_\_\_. sjednici održanoj dana \_\_\_\_\_\_\_\_\_\_\_2023. donosi sljedeću

**ODLUKU**

**o dozvoljenom prekoračenju najviše dopuštene razine buke**

**na području grada Ogulina**

**Članak 1.**

Ovom se Odlukom određuju lokacije i uvjeti pod kojima se na području grada Ogulina mogu održavati manifestacije, javni skupovi, organizirati razonode, zabavne i sportske priredbe i druge aktivnosti na otvorenom prostoruza stanovništvo i goste (u daljnjem tekstu: manifestacije i javni skupovi), koje organiziraju ili su suorganizatori Grad Ogulin, tvrtke i ustanove u vlasništvu Grada Ogulina, Turistička zajednica grada Ogulina i mjesni odbori Grada Ogulina, pri održavanju kojih postoji mogućnost prekoračenja najviše dopuštene razine buke određene Pravilnikom o najvišim dopuštenim razinama buke s obzirom na vrstu izvora buke, vrijeme i mjesto nastanka (''Narodne novine'', br. 143/21), definira se vrijeme prekoračenja najviše dopuštene razine buke, putevi za dolaženje i odlaženje sudionika navedenih događanja.

 Ovom Odlukom uređuju se i uvjeti za izdavanje dozvole za ostale organizatore manifestacija i javnih skupova pri održavanju kojih postoji mogućnost prekoračenja najviše dopuštene razine buke.

**Članak 2.**

Dozvoljava se prekoračenje najviše dopuštene razine buke radi zadovoljavanja potreba održavanja manifestacija i javnih skupova na otvorenom prostoru za stanovništvo i goste, na:

 **-** svim objektima, ulicama, trgovima, javnim površinama na području svih naselja Grada Ogulina za vrijeme manifestacija koje organizira Grad Ogulin, tvrtke i ustanove u vlasništvu Grada Ogulina, Turistička zajednica grada Ogulina i mjesni odbori Grada Ogulina.

**Članak 3.**

Prekoračenje najviše dopuštene razine buke dozvoljava se isključivo za vrijeme održavanja manifestacija i javnih skupova koje organiziraju ili su suorganizatori Grad Ogulin, tvrtke i ustanove u vlasništvu Grada Ogulina, Turistička zajednica grada Ogulina i mjesni odbori Grada Ogulina, u terminima i vremenu održavanja manifestacija i javnih skupova, svaki dan najdulje do 24:00 h.

Iznimno, za vrijeme održavanja manifestacija za Badnjak i Novu godinu na lokacijama iz stavka 1. isključivo za vrijeme održavanja manifestacija i javnih skupova koje organiziraju ili su suorganizatori Grad Ogulin, tvrtke i ustanove u vlasništvu Grada Ogulina, Turistička zajednica grada Ogulina i mjesni odbori Grada Ogulina, dopušta se prekoračenje najviše razine buke do2:00 sata poslije ponoći.

**Članak 4.**

 Buka koja nastaje uslijed događanja iz članka 2. ove Odluke ne smije u drugim ulicama ili dijelovima ulica, u ostalim dijelovima istog naselja i drugim naseljima prelaziti dopuštene razine buke.

**Članak 5.**

Putevi za dolaženje i odlaženje sudionika navedenih događaja su svi prometni pravci, ulice i ceste za automobile i pješake koji nisu u to vrijeme propisno zatvoreni znakovima ili pod drugačijom regulacijom prometa utvrđenom od strane nadležnih službi sukladno posebnim propisima.

**Članak 6.**

Iznimno, u cilju omogućavanja organiziranja manifestacija i javnih skupova kojima se obogaćuju turistički, kulturni sportski i ostali sadržaji od značaja za Grad Ogulin, koji svojim karakterom i vremenom trajanja zahtijevaju određivanje uvjeta drugačijih od uvjeta propisanih ovom Odlukom, Gradonačelnik može za svaku manifestaciju ili javni skup posebnim aktom odrediti drugačije uvjete.

**Članak 7.**

 U slučaju izvanrednih situacija, nepredviđenih događaja od interesa za Grad Ogulin, zaštite javnog interesa ili drugog opravdanog razloga, Gradonačelnik može suziti područja i smanjiti razinu dozvoljenog prekoračenja najviše dopuštene razine buke, kao i skratiti vremenski period trajanja najveće dopuštene razine buke iz članka 3. ove Odluke.

**Članak 8.**

 Ostali organizatori manifestacija i javnih skupova na lokacijama iz članka 2. ove Odluke, za koje manifestacije i javne skupove se može utvrditi da se njihovim održavanjem obogaćuju turistički, kulturni i sportski i ostali sadržaji od značaja za Grad Ogulin i koje se manifestacije i javni skupovi planiraju održati u tekućoj godini, dužni su podnijeti pisani zahtjev za odobrenje prekoračenja najviše dopuštene razine buke najmanje 8 dana prije dana održavanja planirane manifestacije i javnog skupa nadležnom Upravnom odjelu Grada Ogulina.

Nadležni upravni odjel Grada Ogulina obavijestit će podnositelje zahtjeva o statusu zahtjeva najkasnije 3 dana prije održavanja manifestacije ili javnog skupa.

Zahtjev se predaje na propisanom obrascu dostupnom na web stranici Grada Ogulina, a u istom se navodi opis, datum i lokacija održavanja manifestacije i javnog skupa pri održavanju kojih postoji mogućnost prekoračenja najviše dopuštene razine buke, radno vrijeme, procjena trajanja prekoračenja najviše dopuštene razine buke te ostali određeni parametri potrebni za odlučivanje o dozvoli za prekoračenje najviše dopuštene razine buke.

Nadležni upravni odjel Grada Ogulina odlučuje o zahtjevu rješenjem, a u slučaju izdavanja odobrenja prekoračenja najviše dopuštene razine buke, u rješenju se određuje lokacija, uvjeti, vrijeme i trajanje prekoračenja.

**Članak 9.**

Nadzor nad provedbom ove Odluke provodi komunalno redarstvo.

Nadležnost komunalnog redarstva utvrđena Zakonom o zaštiti od buke i propisa donesenih na temelju istog, ne isključuje postupanje sanitarne inspekcija kao nadležnog državnog tijela sukladno odredbama Zakona.

Pri provedbi nadzora komunalno redarstvo ovlašteno je poduzimati upravne mjere, predložiti pokretanje prekršajnog postupka i naplatiti kaznu na mjestu počinjenja prekršaja, sukladno odredbama Zakona o zaštiti od buke.

**Članak 10.**

 Ova Odluka stupa na snagu osmog dana od dana objave u “Glasniku Karlovačke županije”.

**GRADSKO VIJEĆE**

**PREDSJEDNIK**

**Marinko Herman, struč.spec.krim**.

**O b r a z l o ž e nj e**

**uz Nacrt Odluke o dozvoljenom prekoračenju najviše dopuštene razine buke**

**na području grada Ogulina**

Odluka o dozvoljenom prekoračenju najviše dopuštene razine buke na području grada Ogulina donosi se na temelju članka 10. Zakona o zaštiti od buke (''Narodne novine'', br. 30/09, 55/13 , 153/13, 41/16, 114/18 i 14/21).

U članku 10. Zakona o zaštiti od buke određeno je da radi zadovoljavanja potreba za održavanjem javnih skupova i organiziranja razonode, zabavnih i sportskih priredbi i drugih aktivnosti na otvorenom ili u zatvorenom prostoru za stanovništvo i goste, kada postoji mogućnost prekoračenja dopuštenih razina buke, jedinice lokalne samouprave odlukom predstavničkog tijela određuju ulice, dijelove ulica i naselja, trgove i druge lokacije u kojima je moguće prekoračiti dopuštene razine buke. Istom odlukom određuju se i putevi za dolaženje i odlaženje sudionika navedenih događanja.

Na području grada Ogulina tijekom cijele godine organizira se niz manifestacija i javnih skupova koji znatno utječu na promociju i razvoj turizma grada Ogulina. S obzirom na to da se na manifestacijama i skupovima takve vrste očekuje odgovarajuća jačina zvuka, potrebno je donijeti odluku o dozvoljenom prekoračenju najviše dopuštene razine buke, kojom će se omogućiti održavanje manifestacija i skupova, vodeći pritom računa o zaštiti građana i gostiju.

Odlukom je propisan i način dozvoljavanja prekoračene razine buke za ostale organizatore manifestacija i javnih skupova i postupak podnošenja zahtjeva za odobrenje prekoračenja najviše dopuštene razine buke.

Temeljem čl. 16. Zakona o zaštiti od buke, nadzor nad provedbom ove odluke provodi komunalno redarstvo, ali pritom nije isključeno postupanje sanitarne inspekcije kao nadležnog državnog tijela sukladno odredbama Zakona o zaštiti od buke.

Obzirom na sve navedeno, predlaže se Gradskom vijeću donošenje ove Odluke.

**Upravni odjel za gospodarstvo,**

**komunalni sustav i prostorno uređenje**

**PROČELNICA**

**Ivana Salopek Šumonja, mag. iur.,v.r.**